KIRJALLINEN KYSYMYS P-2673/01

esittäjä(t): Anna Karamanou (PSE) komissiolle

(24. syyskuuta 2001)

Aihe: Euroopan unionin muslimien suojelu rasistista väkivaltaa vastaan

Yhdysvaltoihin 11. syyskuuta 2001 kohdistuneen terrori-iskun traagisten tapahtumien vuoksi Euroopan unionin alueella on ilmennyt EU-maissa asuvan arabi- ja muslimiväestön kohtelua vihollisina. Yksistään Yhdistyneessä kuningaskunnassa on jo kirjattu monia välikohtauksia, kuten raakalaismaiset hyökkäykset 19-vuotiasta musliminaista vastaan ja afganistanilaissyntyistä taksinkuljettajaa vastaan, joka on vammautunut pysyvästi.

Mihin ennaltaehkäiseviin toimiin komissio aikoo ryhtyä kyseisten kansalaisryhmien suojelemiseksi siten, että heidän uskonnollista ja kulttuurista identiteettiään kunnioitetaan, ja ennen kaikkea miten komissio pyrkii vaikuttamaan yleiseen mielipiteeseen, jotta voidaan välttää EU:ssa asuvien 20 miljoonan muslimin sosiaalinen syrjäytyminen ja heihin kohdistuva rasistinen väkivalta?

Anna Diamantopouloun komission puolesta antama vastaus

(24. lokakuuta 2001)

Eurooppa-neuvosto piti 21. syyskuuta 2001 erityiskokouksen, jossa tarkasteltiin Yhdysvaltoihin kohdistuneiden terrori-iskujen jälkeistä kansainvälistä tilannetta tarvittavia Euroopan unionin toimia silmällä pitäen. Erityiskokouksessa korostettiin, että EU ei missään tapauksessa hyväksy kiihkomielisten terroristiryhmien samastamista maailman arabi- ja muslimiväestöön. Komissio on asiasta täysin samaa mieltä.

Komissio pahoittelee kaikkea rasismiin ja muukalaisvihaan perustuvaa väkivaltaa. Komissio on erittäin huolestunut siitä, että rasistiset hyökkäykset muslimeja ja arabialaista sekä eteläaasialaista alkuperää olevia henkilöitä kohtaan ovat lisääntyneet EU:n jäsenvaltioissa Yhdysvaltoihin viime aikoina kohdistuneiden terrori-iskujen seurauksena.

Syrjinnän torjumista koskevan yhteisön toimintaohjelman(1) tavoite on edistää toimia kaikenlaisen yksinkertaisen ja moninkertaisen rotuun tai etniseen alkuperään, uskontoon tai vakaumukseen, vammaan, ikään tai sukupuoliseen suuntautumiseen perustuvan välittömän ja välillisen syrjinnän torjumiseksi. Toimintaohjelmalla tuetaan ja täydennetään yhteisön toimivallan rajoissa yhteisön tasolla ja jäsenvaltioissa toteutettavia pyrkimyksiä syrjinnän ehkäisemiseksi ja torjumiseksi. Yksi sen tavoitteista on edistää ja levittää syrjinnän vastaisen toiminnan perustana olevia arvoja ja toimintatapoja, myös tietämystä lisääviä toimia. Komissio aikoo tutkia yhdessä jäsenvaltioiden kanssa mahdollisuuksia käyttää ohjelmaa sellaisten kansallisten aloitteiden tukemiseksi, joilla on tarkoitus estää tiettyjen etnisten ja uskonnollisten ryhmien leimautuminen.

Vastuu rasististen ja muukalaisvihaan perustuvien välikohtausten valvomisesta on Wienissä sijaitsevalla Euroopan rasismin ja muukalaisvihan seurantakeskuksella. Komissio on tehnyt tiivistä yhteistyötä seurantakeskuksen kanssa kaikkien edellä mainittujen terrori-iskujen seurauksena lisääntyneiden rasististen ja muukalaisvihaan perustuvien tapausten selvittämiseksi sekä parhaiden toimintatapojen löytämiseksi, jotta mahdollisia sivuvaikutuksia voidaan rajoittaa.

(1) Neuvoston päätös 2000/750/EY, annettu 27. marraskuuta 2000, EYVL L 303, 2.12.2000.